מדריך של"ח צעיר

מדריך של"ח צעיר (בראשי תיבות: מש"צ; לעיתים נקרא מוביל של"ח צעיר) הוא תואר לבני נוער המשתתפים במסגרת "תוכנית מדריכי של"ח צעירים" של משרד החינוך, באמצעות אגף של"ח וידיעת הארץ במינהל חברה ונוער. בני נוער בתפקיד זה מובילים את פעילות השל"ח בבית הספר לצד צוות מורי השל"ח.
במסגרת המחוז המש"צים מובילים ויוזמים פעולות התנדבות בקהילה. במסגרת פעילות השל"ח בבית הספר, מצטרף המש"צ לכיתות משכבות נמוכות יותר בימי שדה משימתיים (יש"מ), במסעות ובטיולים (גיחות).

פעילות של"ח בבתי הספר

כל כיתה לומדת לפחות שעה שבועית אחת בבית הספר ויוצאת מידי כמה שבועות לימי שדה משימתיים (יש"מ) בהם מסיירים באתרים ומסלולי סיור שונים ברחבי ישראל.

ימי שדה משימתיים (יש"מ)

יום שדה משימתי - יום סיור אותו מובילים המש"צים ומורה השל"ח. הסיור מתבצע על פי המפורט בתוכנית הלימודים, אחת לכמה שבועות.

מסע של"ח

על פי דרישות המקצוע, מסע של"ח נמשך לפחות 3 ימים.
חלק מבתי הספר יוצאים למסעות המכונים "כוכב של"ח" זהו מסע בן 3 ימים הכולל לינה באוהלים, בישול עצמאי של הכיתות, וניהול עצמאי של כל חלקי המסע, טקסים פעילות ערב ובבתי ספר אחדים אפילו ההדרכה נעשית על ידי המש"צים או תלמידי הכיתה. 
בכיתות י' חלק מבתי הספר מקיימים מסע חובק ישראל: מסע בניהול חברת בית הספר האורך 4-5 ימים להכרת החברה בישראל.
בכיתות י"א יוצאים חלק מבתי הספר ל"מסע ישראלי מבראשית": מסע בן 5 ימים שמסתיים בירושלים.
בכיתות י"ב יוצאים חלק מבתי הספר למסע "מתקומה לעצמאות" מסע בניהול חברת בית הספר האורך כ 5 ימים במסגרתו התלמידים פוגשים אנשי עדות הפועלים לפיתוח הארץ ועובדים בעבודה פיזית בחקלאות.

הנהגת המש"צים במחוזות

פעילות השל"ח מחולקת למחוזות על פי החלוקה הגאוגרפית אדמיניסטרטיבית של משרד החינוך: ירושלים, דרום, צפון, חיפה, מרכז, תל אביב. בנוסף ישנם קורסים מגזריים: המגזר הדרוזי בצפון, המגזר הבדואי בצפון או בדרום, החברה הערבית. כל מחוז מקיים את פעילות המש"צים במסגרות מחוזיות. המש"בים מקיימים בכל מחוז הנהגה שאופן הפעלתה משתנה בין המחוזות. במחוז מרכז בשל הפריסה הגאוגרפית הרחבה מתקיימות שלוש הנהגות: צפונית, מרכזית ודרומית. דוגמה נוספת היא מחוז תל אביב אשר מחולקת למספר רב של גרעינים, גרעין מרכז הכוללים בו אשכולות מצפון ומרכז תל אביב וגם רמת-גן או כמו גרעין דרום הכולל בתוכו את דרום תל אביב או גרעין חול-ים הכולל בתוכו את חולון ובת ים. תנאי לקבלה להנהגה: סיום קורס בסיסי (במחוז מרכז יש לעבור גם קורס מתקדם). ההנהגות מסייעות להכשרת הדורות הבאים וחברי ההנהגות הם בדרך כלל מנהלים את הקורסים הבסיסיים והקורסים המתקדמים.
במרבית המחוזות, בשל היקף המשתתפים, מתקיימים כמה קורסי הסמכה בסיסיים במקביל: כך למשל במחוז חיפה מתקיימים 3 קורסים במקביל, לרוב החלוקה לקורסים גאוגרפית (קורס צפוני- אזור הקריות, קורס דרומי-אזור חדרה וקורס מרכזי-אזור חיפה) . ברוב המחוזות יש קורס לדתיים בנפרד מהקורסים של שאר המחוז, כמו למשל במחוז מרכז שמתקיימים בו 4 קורסים במקביל- צפוני, מרכזי, דרומי ודתי. בקורסים של מחוז חיפה בדומה לקורסים הארציים מתקיימת מסגרת משותפת לכל המגזרים (ממלכתי, ממלכתי-דתי, דרוזי).
בהנהגות המשצים מוציאים פרויקטים רבים לתרומת הקהילה ועוברים מיומנויות וסדנאות בנושאי ערכי המשצים.לכל גרעין יש 3 מובילים / מרכזים צעירים משכבות י-יב המנהלים את ההנהגה ביחד עם המרכז הבוגר- מורה לשל"ח, חברי ההנהגה מחולקים לצוותים קטנים המוציאים בשיתוף פעולה יחד עם שאר חברי ההנהגה פרויקטים חשובים כמו איסוף כספים לנזקקים וחגיגת ימי הולדת לילדים חסרי יכולת.

ניהול והדרכת קורס המש"צים

קורס המש"צים מנוהל ומודרך על ידי ההנהגה. כל שנה המנהל הבוגר יחד עם רכז ההדרכה ומנהל המנהלה הבוגרים עורכים מיונים לשכבת יא לניהול הקורס. המנהל בוחר בדרך כלל מנהל צעיר 2 רכזי הדרכה ומנהל מנהלה צעירים לצוות המנהל של הקורס. 
תפקיד המנהל הצעיר הוא לנהל את הכנס ולדאוג להכל כמו תפקידו של המנהל הבוגר.
תפקיד רכז ההדרכה הוא לתאם ולהיות אחראי על המדריכים ולהכשיר אותם להדרכה בקורס.
תפקיד מנהל המנהלה להיות אחראי על כל הציוד, אוכל, שינוע, ועוד, והוא אחראי על הצוות מנהלה.
לאחר שיש צוות מנהל הצוות עורך מיונים להנהגיסטים שבשכבת י,יא לצוות ההדרכה והמנהלה.
צוות המנהלה קובע תפריט,ציוד,ועוד
צוות ההדרכה פועל בקבוצות בתור מדריכים יחד עם מורי השלח.
במקרים חריגים שיש מחסור במדריכים בשכבת י,יא הנהלת הקורס פונה למש"צים באשכולות בכיתה ט ומזמינה אותם למיונים לצוות ההדרכה.

סיכות המש"צים

בסיום כל קורס (בסיסי, מתקדם, סיו"ן והישרדות) מקבלים כל המש"צים שסיימו את הקורס סיכה, הסיכות בעלות ערך סנטימנטלי גבוה למש"צים מכיוון שהן מסמלות תהליך שעברו. במהלך שנת 2015 הוחלפו הסיכות שמחולקות בעיצוב חדש כל סיכה מזכירה את הקודמת כאשר במרכזה נמצא "האיש המטייל" של של"ח - המכונה שרוליק ומאחוריה פריט נוף שמייצג את הקורס. הסמל של מנהל חברה ונוער הוצא מהסיכות החדשות.

קורס בסיסי

סיכת הקורס הבסיסי היא המוכרת ביותר. העיצוב הישן כולל את סמל מנהל חברה ונוער ומעליו רשום מדריך של"ח צעיר, מתחת לסמל מבצבץ חצי מגן דוד מעוטר שמבטא את הזיקה לישראל ואהבת הארץ.
"סיכת הדגלים" היא סיכה שיצאה במהדורה מיוחדת לכבוד 60 שנה למדינת ישראל והיא זהה כמעט לחלוטין לסיכה הרגילה אלא שאחד השינויים הבולטים הוא ההחלפה של המגן דויד בשני דגלים, דגל ישראל ודגל כחול-לבן נוסף שעליו רשום "מנהיגות זו שליחות" אחת מסיסמאות המש"צים.
העיצוב החדש של הסיכה הוא "האיש המטייל" של של"ח - המכונה שרוליק, שמאחוריו שביל הליכה בטבע מלמעלה רשום "של"ח" ומלמטה "וידיעת הארץ".

קורס מתקדם

מכיוון שהקורס המתקדם אינו מתקיים בכל המחוזות, קיימות מספר סיכות של הקורס בהוצאה עצמית של המחוזות. עיצוב סיכת הקורס המתקדם של מחוז מרכז כולל ציור של ארץ ישראל שבמרכזה לב וסביבה רשום "של"ח מחוז מרכז המחוז שבלב". מעל כתוב מדריך של"ח צעיר ומתחת קורס מתקדם. בתחתית הסיכה יש שתי ידיים שמחזיקות את הסיכה, המסר הוא שהכל בידיים שלנו, אחד הערכים שמנסה להעביר הקורס.
העיצוב החדש הוא אחיד לכל המחוזות והוא שם במרכזו את "האיש המטייל" כשמאחוריו שביל בטבע ומלפניו שדה, המסמל את השדאות שבאה לידי דגש בקורס אך בעיקר מעביר את המסר שאנו אחראים לסביבה שלנו.

קורס סיו"ן

סיכת קורס סיו"ן בעיצובה הישן משלבת את הסיכה של הקורס הבסיסי אך נוספות לה שתי כנפיים, על אחת רשום "סיור וניווט" ועל השנייה שושנת הרוחות, לסיכה זו גרסה צבועה בצבעים כחול וכסף ואחת שאינה צבועה.
העיצוב החדש שם במרכז את "האיש המטייל" שמלפניו כל ארץ ישראל, הקורס מזמין את המש"צים לגלות את הארץ ולטייל בה באופן עצמאי, עכשיו כשהם יודעי דבר מה בשדאות וניווט.

קורס הישרדות

סיכת קורס הישרדות בעיצובה הישן כוללת שילוב בין הפירמידה של מאסלו והר ברקע ומצידיה רשום "קורס הישרדות של"ח וידיע"ה" (של"ח וידיעת הארץ), ומהפירמידה בולט שחף על פי סיסמתו של הקורס "השחף המגביה עוף - הוא זה המרחיק ראות".
העיצוב החדש בנוי בבסיסו מהר, אך אליו נוסף "האיש המטייל" של של"ח ושביל בטבע, מלמעלה וחורג מהסיכה נמצא שחף.

סיכת הדרכה בקורס המשצים

כל מש"צ המדריך באחד מקורסי המשצים המכונה מש"ב ( מדריך של"ח בוגר) מקבל סיכת הדרכה בצבע זהב.

מש"צים פלוס

"מש"צים פלוס" הוא פרויקט אינטרנטי שהתחיל בתחילת שנת 2002, כשעוז בן חמו, אז מש"צ צעיר מקורס 2001 במחוז דרום, זיהה שיש צורך באתר אינטרנטי שיאפשר שמירת קשר וקירוב בין מש"צים הפזורים במחוזות בארץ, גיבוש, שיתוף והפצת תכנים ומידע אודות פעילויות ועוד. כעבור מספר חודשים נפתח אתר המש"צים הרשמי הראשון בארץ שהיה מיועד בעיקרו למש"צים של מחוז דרום.
התגובות החיוביות לאתר החדש לא אחרו להגיע, ועד מהרה האתר תפס תאוצה. בימיו הראשונים היו נכנסים לאתר כ-10 גולשים בממוצע ביום ותוך חודשים ספורים מספר הגולשים עלה לכ-80 ביום. בהמשך, מספרי הכניסות רק עלו והכפילו את עצמם. 
המטרה המרכזית של האתר הייתה ועודנה לקרב בין כל המש"צים בארץ, מצפון עד דרום, לפתח מרכז הדרכה ועזרים, להוציא לפועל פעילויות נוספות על הפעילויות המחוזיות והארציות ולספק מידע לפרחי המש"צים היוצאים לקורס, וכן למש"צים הבוגרים שמעוניינים לצאת לקורסי ההמשך (מתקדם, סיור וניווט והישרדות).
במרוצת השנים עבר אתר המש"צים מספר עיצובים וצורות, ומספר הגולשים שגדל במשך הזמן נתן מוטיבציה רבה להמשך פעילותו, אך המצב חייב הקמה של מערכות חדשות שייתנו מענה נרחב יותר, ושדרוג של מערכות קיימות באתר. האתר פעל במתכונת של אתר מחוזי עבור מחוז דרום וכאתר העוזר ומגשר בין שאר המחוזות.
לאחר מספר חודשים בהם האתר לא היה פעיל עקב השדרוג, ב-1.1.06 נפתח האתר מחדש ויצא לדרך חדשה, וגם זכה לשם חדש: מש"צים פלוס.
באותן שנים עלה הצורך באתר ארצי שבו מידע לכל המחוזות וייצוג ארצי ובעקבות בקשות רבות של מש"צים ברחבי הארץ – החליטו חברי מש"צים פלוס והמייסד עוז בן חמו להפוך את הפרויקט ממחוזי לארצי עבור כל המחוזות, מצפון עד דרום. האתר סיפק תכנים מגוונים לכל המחוזות וכן עדכונים וכלל מרכז הדרכה, מערכת פורומים מגוונת, כתבות מסוגים שונים, מאגר וידאו ועוד.
כעבור תקופה קצרה התקבלה החלטה לפתיחת עמוד בפייסבוק בנוסף לאתר האינטנרט. בתקופה קצרה הצטרפו לעמוד אלפי מש"צים, מורים, הורים וחברי תנועות אחרות והפך עד מהרה לעמוד מרכזי בקרב המש"צים.
מספר שנים לאחר מכן הוחלט להעביר את פעילות האתר לפייסבוק בצורה מלאה. כיום עיקר הפעילות של מש"צים פלוס הוא דרך העמוד הרשמי בו חברים יותר מ-10,000 גולשים: מש"צים, פרחי מש"צים, שנת שירות, בנות שירות לאומי, הורים, מורים, חברי תנועות נוער אחרות ואחרים.
העמוד פתוח לכולם ללא צורך ברישום לפייסבוק או רישום אחר ומשמש מקור ידע ועדכונים רשמי של המש"צים בארץ. הרשמות, שאלות, סיקורים, תמונות, וידאו ועוד מתפרסמים מדי יום בעמוד ועוזרים לאלפי הגולשים בו.
בהמשך לעמוד מש"צים פלוס הרשמי הוקמה גם קבוצה רשמית למש"צים פלוס שבה ניתן לשוחח בדיון חופשי על נושאים מגוונים ולעלות תכנים מסוגים שונים. נוסף על הפעילות בפייסבוק מתפעל צוות הפרויקט גם עמוד אינסטגרם וערוץ YouTube ובו קטעי וידאו מפעילויות שונות של מש"צים ברחבי הארץ.
מוביל פרויקט מש"צים פלוס כיום הוא עוז בן חמו, מייסד הפרויקט שהקים את האתר הראשון בשנת 2002.
בשנת 2016 קיבל עוז את אות יקיר של"ח וידיעת הארץ על פעילותו בפרויקט מש"צים פלוס והיה המש“צ הראשון והיחיד בארץ שקיבל את האות.
הצוות המפעיל את מש"צים פלוס מורכב בעיקרו ממש"צים ועובד בשיתוף מול מטה של"ח וידיעת הארץ במשרד החינוך.
מש"צים פלוס אינו מסחרי ופועל ללא מטרות רווח אלא לשם תרומה לקהילה וכן לשמירת הקשר והעברת מידע ותכנים בין המש"צים, ההורים והמורים מכל רחבי הארץ.